ঢাকাইয়া উপভাষা

ঢাকাইয়া বাংলা হলো বাংলাদেশের বৃহত্তর ঢাকা অঞ্চলে প্রচলিত বাংলা ভাষার একটি উপভাষা। এটি অবিভক্ত বঙ্গের অবিভক্ত ঢাকা জেলা অর্থাৎ বর্তমানের ঢাকা, বিক্রমপুর, মানিকগঞ্জ, নারায়ণগঞ্জ, গাজীপুর, নরসিংদী প্রভৃতি জেলার বাঙালিদের প্রধান উপভাষা। এছাড়া টাঙ্গাইল, সিরাজগঞ্জ, পাবনার পূর্বাংশ, মাদারীপুর, শরীয়তপুর, ফরিদপুর এবং চাঁদপুর অঞ্চলেও এ উপভাষার প্রচলন রয়েছে। বাংলা মূলত বাংলা ভাষার কেন্দ্রীয় বঙ্গালী উপভাষার অন্তর্গত একটি খণ্ড-উপভাষা।

 বিস্তার 
ঢাকাইয়া বাংলা  মূলত বাংলাদেশের ঢাকা বিভাগের ঢাকা, বিক্রমপুর, মানিকগঞ্জ, টাঙ্গাইল, নারায়ণগঞ্জ, গাজীপুর, নরসিংদী ইত্যাদি জেলার বাঙালিদের প্রধান বাংলা উপভাষা। এছাড়াও সিরাজগঞ্জ, পাবনার পূর্বাংশ, ফরিদপুর, শরীয়তপুর, মাদারীপুর এবং চাঁদপুর জেলার মানুষও এই উপভাষায় কথা বলে।

 বৈশিষ্ট্য 
বাংলা ভাষার অন্যান্য সকল বঙ্গালী উপভাষাগুলোর মতো ঢাকাইয়া বাংলাতেও একই ধরনের ধ্বনিতাত্ত্বিক, রূপতাত্ত্বিক এবং বাক্যতাত্ত্বিক বৈশিষ্ট্য পরিলক্ষিত হয়।  এটি প্রমিত উচ্চারণসহ অন্যান্য আঞ্চলিক উপভাষার সঙ্গে বেশ বোধগম্য। এটিকে প্রধানত "কেন্দ্রীয় পূর্বাঞ্চলীয় বাংলা" উপভাষাগুচ্ছের একটি খণ্ড-উপভাষা হিসেবে গণ্য করা হয়। এই উপভাষাকে  পূর্বাঞ্চলীয় মান্য বাংলার প্রধান উৎস হিসেবে গণ্য করা হয়।: "along with Dacca-Manikganja dialect, Dacca-Vikrampur. is the main source for what is sometimes called Std. EB" 

ধ্বনিতাত্ত্বিক
ঢাকাইয়া উপভাষায় অন্যান্য বঙ্গালী উপভাষার মতোই অপিনিহিতির বহুল ব্যবহার পরিলক্ষিত হয়। 
 ই, উ স্বরধ্বনির ক্ষেত্রে অপিনিহিতির ব্যবহার লক্ষণীয়। যথাঃ- রাখিয়া > রাইখ্যা/রাইখা, আজি > আইজ, আনিয়া > আইন্না/আইনা।
 ‘এ’-কারের উচ্চারণ সবসময় ‘অ্যা’ হয়। যথা- বেল > ব্যাল, মেঘ > ম্যাগ, ইত্যাদি।
 কখনাে কখনাে অনুনাসিক স্বরধ্বনিতে অর্ধঅনুনাসিকের ব্যবহার পাওয়া যায়। যথাঃ চাঁদা > চান্দা, আঁধার > আন্ধার।
 মহাপ্রাণ ঘােষ ধ্বনি অল্পপ্রাণ ঘােষ ধ্বনি হয়, যথাঃ দুধ > দুদ, ভাত > বাত।
 প্রায় সময়ই পদের আদ্যাক্ষর ‘শ’ ‘ষ’ ‘স’ ধ্বনি ‘হ’  ধ্বনিতে পরিবর্তিত হয়। যথা- সাপ > হাপ, শাক > হাক, শামুক > হামুক, সারাদিন > হারাদিন, সেইটা > হেইটা/হেইডা, শালা > হালা, শশুর > হউর, শাশুরি> হাউরি ইত্যাদি। অনেক সময় শব্দের শেষেও ‘স’ ধ্বনি ‘হ’ হয়। যেমন: আসো > আহো, বসো > বহো ইত্যাদি।
 অনেক সময় অন্ত ‘খ’ ধ্বনি ‘হ’ ধ্বনি হয়। যথা- দেখা > দেহা ইত্যাদি।
 ও ধ্বনি উ ধ্বনিতে পরিবর্তিত হয়। যেমন: খোলা > খুলা, ঝোল > ঝুল, কোল > কুল ইত্যাদি।  
 অনেক সময় ‘র’ ধ্বনি ‘ল’ হয়। যথাঃ শরীর > শরীল
 শব্দের প্রথমে থাকা 'হ' ধ্বনি লোপ পেয়ে 'অ'-এর মতো হয়ে যায়। যেমন: হইলো > অইলো, হয় > অয়, হওয়া > অওয়া ইত্যাদি।
 কখনাে কখনাে ‘ল’ এর উচ্চারণ ‘ন’ হয়। যথাঃ লাঙ্গল > নাঙ্গল, ইত্যাদি।

রূপতাত্ত্বিক
 কর্মসম্প্রদানের একবচনে “রে” বিভক্তি, যথাঃ হ্যারে কও = তাকে বল, আমারে দেও = আমাকে দাও।
 কর্তৃকারক ছাড়া অন্য সব কারকের বহুবচনে “গো” ব্যবহৃত হয়। যেমন: আমাগো/আমগো (আমাদের), তোমাগো/তোমগো (তোমাদের), তোগো (তোদের) ইত্যাদি।
 মধ্যম পুরুষের সাধারণ ভবিষ্যৎ কালের বিভক্তি হলো “ইব”। যেমন: অরা আজকা আমাগো বাড়ি যাইব, হেরা (তারা) কোনহানে বইয়া খাইব?
 ভবিষ্যতকালের উত্তম পুরুষের ক্রিয়া পদে ‘উম' অথবা 'মু' বিভক্তি। যথাঃ করমু/করুম, খামু, যামু, মারমু/মারুম ইত্যাদি।

বাক্য তাত্ত্বিক 
আমি ভাত খাইতাছি = আমি ভাত খাচ্ছি, তুমি কি আমার লগে যাইবা? = তুমি কি আমার সঙ্গে যাবে? আমি তোমগো বাড়িতে যামু = আমি তোমাদের বাড়িতে যাবো। আমরা হগলে মিলা ঘুরতে যামু = আমরা সকলে মিলে ঘুরতে যাব। এহেনে বইয়া বইয়া কি ভাবতাছো? = এখানে বসে বসে কি ভাবছো?

 আরও দেখুন 
 বাংলা উপভাষা
 নোয়াখালীয় উপভাষা
 ময়মনসিংহীয় উপভাষা
 ঢাকাইয়া কুট্টি উপভাষা
 বরেন্দ্রী উপভাষা

তথ্যসূত্র

গ্রন্থপঞ্জি

বিষয়শ্রেণী:উপভাষাতত্ত্ব
বিষয়শ্রেণী:আঞ্চলিক ভাষা
বিষয়শ্রেণী:পূর্বাঞ্চলীয় ইন্দো-আর্য ভাষাসমূহ
বিষয়শ্রেণী:বাংলাদেশের ভাষা
বিষয়শ্রেণী:বাংলা উপভাষা
বিষয়শ্রেণী:ভাষা অনুযায়ী উপভাষাসমূহ